Eksotiese troeteldiere: Marmotte en hasies - Jou Gesin | Solidariteit WêreldJou Gesin | Solidariteit Wêreld
Tuis › Artikels › Eksotiese troeteldiere: Marmotte en hasies
Eksotiese troeteldiere: Marmotte en hasies
Maandag, Desember 12th, 2016
Sioné van Rooyen
Elke mens het ‘n troeteldiertjie nodig om meer plesier uit die lewe te kry. Vir kinders is die sagte diere wat hulle kan vashou, die mees aantreklikste opsies.
Buiten katte en klein hondjies, is die mees algemene troeteldiere hasies en marmotte. Dis maklik om vinnig in die naaste troeteldierwinkel in te stap en ‘n dier te koop, maar dis ‘n ontnugtering na ‘n paar maande as dit nie die regte keuse vir die gesin was nie.
Ons kyk vandag na die verskil tussen Hase en Marmotte as troeteldiere vir veral kinders.
Hase is meer bekend vir hulle vermoë om te teël, hulle kan baie teël. Net na ‘n haas babas gekry het, kan sy dieselfde aand weer dragtig raak en aangesien hulle nagdiere is, is die eienaar salig onbewus van die nuwe werpsel wat in wording is. Hul is net 30dae dragtig voor die nuwe pienk babatjies te voorskyn kom. Daar is verskillende tipes hase en sommiges het lang hare wat morsig kan wees in die huis en ander is weer baie groot. Groter troeteldiere beteken groter en duurder hokke en meer kos. In vergelyking met kleiner diere soos marmotte, kan hase moeiliker vir kinders wees om te hanteer.
Dit is egter wys om die Dwerghaas tipes te koop. Die nadeel van hase is dat hulle hard skop wanneer jy hulle optel en vashou en dus te sterk vir klein kinders. Hulle kan aggressief raak teenoor hul eienaar wanneer hul ouer raak. Hase leef langer as tien jaar. Hase grou tonnels indien jy hulle buite laat. Indien jy ‘n toegeboude area het, sal hul nie onder die muur deurgrou nie, maar kan wel oor lae mure spring en uitkom. Oor die algemeen kan hasies van kleins af baie mak gemaak word en selfs op hul ruggies op jou skoot lê en slaap.
Marmotte is baie klein diere en hulle is baie maklik om te hanteer. Hulle word vier tot agt jaar oud en teël nie so vinnig soos hase nie, slegs 4-5 keer per jaar. Marmotte is 63-72 dae dragtig. In aanhouding kan marmotte aaneen teël. Daar is verskeie tipes marmotte. Die gewildste is die lang gladdehaar Peruvian, maar die mees beskikbaarste is die gewone Hollandse tipe met die deurmekaar haarstyl. Alhoewel hulle kan byt maar dit nie gereeld doen nie veral nie as hulle mak is nie, skop hulle wanneer jy hulle vang en optel. Hulle grou nie tonnels nie maar hou van pype om in te kruip. Hulle kan eenmaal per maand gewas word.
Albei diere is ‘n goeie keuse vir kinders. ALbei behoort geborsel te word na die winter. Albei moet veldgras (wat nie gespuit is nie) of hooi of teff kry om hul tande kort te hou. Albei is knaagdiere en moet vars groente kry soos blaarslaai, wortels, wortelblare, soetrussie. Nie een van hulle behoort mielies te eet nie, net baie min. Hulle moet ook goeie pilletjies kos kry. Die duurstes haaskos is beter omdat hulle nie te veel kalsium bevat nie.
Hulle hou albei van wei op die grasperk onder toesig en verkieslik in ‘n beheerbare honde vrye area. Albei vra spasie om te kan hardloop en speel en albei kort ‘n goeie droë veilige slaaparea. Katte, uile en rotte vang klein hasies en marmotte snags.
Kies ‘n wollerige troeteldier as ‘n geskenkie vir jou of jou kinders hierdie vakansie!
Jaco Jacobs Lapa Uitgewers, 2010, “Diere. Ontdek die wonderwêreld van diere.”
Louis Lieberberg, 2003, “Eerste veldgids tot Spore in die veld in Suider-Afrika.”
Megan Emmet, Sean Pattrick, 2014, “Game ranger in your backpack.”